उनको अनुभवमा, धेरै धनी परिवारमा पैसा अगाडि सर्छ। अभिभावक आफ्ना बच्चालाई जति खर्च गर्न पनि तयार हुन्छन्। जे माग्यो, किनेर ल्याइदिन्छन्। महँगा स्कुलमा पढाउँछन्। महँगा-महँगा सोखहरू पूरा गर्दिन्छन्। तर, समय दिँदैनन्। पैसा खर्च गर्नु मात्र रेखदेख होइन। 'रेखदेख भनेको बच्चासँग समय बिताएर उनीहरूको स्कुलको कुराकानी गर्नु, साथीहरूबारे सोधखोज गर्नु, उनीहरूलाई घुमाउन लग्नु हो,' शर्मा भन्छन्, 'अभिभावक भइसकेपछि जति व्यस्त भए पनि यति समय त निकाल्नैपर्छ। यसको विकल्पै छैन। जो समय निकाल्न सक्दैन, उसले आमाबाबु भन्ने रहर नपाले हुन्छ।'
